Pleitooreenkoms ŉ moontlikheid in baba-porno-saakArgieffoto Die Knysna-streekshof het Dinsdag gehoor ŉ pleitooreenkoms is weer op die tafel in die saak van ŉ man van Plettenbergbaai wat daarvan beskuldig word dat hy deel was van ŉ gruwelike babapornografie-netwerk. Dit volg nadat die man se pleitooreenkoms in September verlede jaar verwerp is. Die 38-jarige rekenaar-ingenieur, wie se naam nie bekend gemaak kan word tot hy gepleit het nie, het vir die eerste keer sedert die klagstaat afgehandel is, vlugtig in die hof verskyn. Die opstel van die klagstaat het tot verskeie vertragings in die saak gelei, wat nou al meer as twee jaar op die hofrol is. Een van die kwessies met die klagstaat was dat die direkteur van openbare vervolging wou hê dat die man individueel aangekla moet word op elke betrokke foto en dat elke foto in die klagstaat beskryf moet word. Die staat het aangedui daar is meer as 179 000 foto’s wat met die saak verband hou. Die foto’s is glo gevind toe Belgiese en Suid-Afrikaanse polisie op 13 Januarie 2015 op die man se huis toegeslaan het. Hulle het lêers met duisende foto’s en video’s van gewelddadige aanvalle gevind en internetadresse van meer as 300 ander vermeende pedofiele. Die staat kon vroeër vanjaar reeds die klagstaat afhandel. Daar was verlede jaar ook ŉ kwessie met die klagstaat, toe die man ŉ pleitooreenkoms ingedien het ná maande se onderhandelings, maar die direkteur van openbare vervolging het dit in September verlede jaar verwerp. Een van die redes waarom die ooreenkoms verwerp is, hou verband met die getal foto’s. Daar was aanvanklik 179 000, maar die man se prokureur het aangevoer daar is duplikate en dit is uiteindelik net meer as 50 000. Die klagstaat sluit nou alle oorspronklike foto’s in. Die saak is tot 20 Februarie uitgestel waar die pleitooreenkoms aan die direkteur vir openbare vervolging oorhandig sal word. Die man is die eerste Suid-Afrikaner wat in hegtenis geneem is as deel van Cloud 9, ŉ internasionale operasie om ŉ wêreldwye kinderpornografienetwerk hok te slaan. Die foto’s sluit die mishandeling en moord in van babas wat slegs ŉ paar dae oud is. Lees alle vorige berigte oor Operasie Cloud 9 op Maroela Media.